I nderuari Gani,

Meqenëse në letrën që e ke dërguar te znj. Jeta Xharra një pjesë të konsiderueshme ma kishe kushtuar mua, unë po të përgjigjem shkurt si vijon:

E para, letra/reagimi yt në vend që të jetë një argumentim profesional i problematikës së dhënies së të drejtës për shfrytëzim të ujit që do t`i kontribuonte trajtimit të këtij problemi që po merr përmasa shqetësuese për mjedisin, është një rrëfim i gjatë e konfuz me tendencë të dukshme të shfajësimit dhe mjegullimit duke ia bashkangjitur letrës disa shtojca krejtësisht jorelevante me të cilat pretendon me i dhënë mbështetje reagimit tënd.

E dyta, deklarimi im në emision që dhënia e të drejtës për shfrytëzim të ujit për gjenerimin e energjisë pa e zbatuar procedurën e koncesionit është shkelje e ligjit, është plotësisht e saktë. Kjo për faktin se me nenin 78 të Ligjit për Ujërat e Kosovës thuhet tekstualisht që “Veprimtaritë afariste të cilat realizohen me shfrytëzimin e ujit nga trupat ujorë sipërfaqësor dhe nëntokësorë, realizohen **përmes ndarjes së koncesionit, në pajtim me ligjin**”. Në këtë nen janë përshkruar saktë veprimtaritë për të cilat ndahet koncesioni, ku përfshihet edhe shfrytëzimi i fuqisë së ujit për prodhimin e energjisë elektrike (nënparagrafi 3.2 i nenit 78). Sa i përket institucionit që ndan koncesionin, ligji është i qartë dhe nuk lë hapësirë për kurrfarë dileme – paragrafi 3 i nenit 78 thotë qartë që **koncesioni ipet nga Ministria** (Ministria e Mjedisit dhe Planifikimit Hapësinor). Përkundër kësaj dispozite të qartë të ligjit, ti më quan mua të painformuar! Dhe për ta mbështetur këtë i referohesh një shpallje të prokurimit të bërë në viti 2010! Unë po iu referohem dispozitave të ligjit e ti shpalljeve për prokurim.

E treta, sa i përket pretendimit tënd se unë nuk paskam shkruar asnjë rresht ende me shkrim për problematikën e hidrocentraleve po paskam dalë tash krejt befasisht para kamerave për t`i akuzuar MMPH-në se janë duke e shkelur ligjin, kjo është e pasaktë dhe tendecioze. Angazhimi im për këtë problematikë i ka së paku tri vite.

* **Në vitin 2016** me kërkesë time, është krijuar nga Këshilli Ndërministror për Ujëra një komision për trajtimin e problematikës së koncesioneve në fushën e ujërave. Ky grup punues ndërinstitucional (MMPH, ZRRE, MZHE, MF) është ngarkuar me detyrë që të shqyrtojë legjislacionin në fuqi dhe praktikat që zbatohen për ndarjen e koncesioneve për shfrytëzimin e ujit (Ligjin për PPP, Ligjin për Ujërat, aktet nënligjore), dhe të rekomandojë ndryshimet dhe plotësimet ligjore si dhe procedurat e duhura për zbatimin e koncesioneve për shfrytëzimin e ujërave.
* Pas kompletimit të raportit (shih bashkangjitur) nga ana e grupit punues, të njëjtin ia kam dërguar Kryeministrit dhe anëtarëve të Këshillit **në nëntor të vitit 2017** me kërkesën që gjetjet dhe rekomandimet e këtij raporti të diskutohen në takimin e radhës së Këshillit. Me këtë rast e kam nënvizuar faktin që MMPH nuk po zbaton koncesionin për dhënien e të drejtës ujore për hidrocentrale përkundër faktit që kjo është përcaktuar qartë me Ligjin për Ujëra. Gjithashtu i kam theksuar edhe efektet negative nga ky moszbatim i ligjit e që janë: (i) nuk merren parasysh dokumentet e mëhershme planifikuese dhe disa prej hidrocentraleve të vogla po ndërtohen në lokacione ku janë planifikuar vepra hidroteknike me rëndësi strategjike si akumulacioni i Lepencit, etj., (ii) shfrytëzuesit e ujit nuk paguajnë pagesën koncesionare që normalisht do të duhej ta paguajnë për shfrytëzimin e ujit si resurs me interes të veçantë, dhe (iii) nuk ka mbikëqyrje të duhur të sasisë së ujit që shfrytëzohet, gjë që rezulton me tejshfrytëzim të ujit dhe rrjedhimisht mosrespektimin e prurjes ekologjike e cila duhet të rrjedh gjithmonë në lumë.
* **Në dhjetor të vitit 2017**, në takimin e radhës së Këshillit Ndërministror për Ujëra e kam propozuar vendimin i cili është miratuar nga Këshilli e cili kërkon nga MMPH që të: (a) mbulojë zbrazëtirën ligjore që e pengon zbatimin e koncesioneve për shfrytëzimin e ujërave për qëllime afariste, (ii) përderisa nuk kompletohet kuadri ligjor për zbatimin e koncesioneve, MMPH duhet të zbatojë koncesionet duke u bazuar në dokumentet planifikuese për menaxhimin e resurseve ujore si Baza e Hidroekonomisë së Kosovës, (iii) të zbatojë mbikëqyrje efektive për personat fizik dhe juridik të cilët aktualisht shfrytëzojnë ujin në bazë të lejeve ujore me qëllim të evitimit të degradimit të mjedisit ujor.
* **Në prill të këtij viti**, i kam shkruar Ministrit Matoshi për problemin e shfrytëzimit të ujit nga HEC-et dhe ia kam dërguar një raport të shkurtër (shih bashkangjitur) me disa rekomandime për (i) mbikëqyrjen e zbatimit të pëlqimeve dhe lejeve ujore ekzistuese, dhe (ii) dhënien e të drejtës (koncesionit) për shfrytëzim të ujit për hidroenergji në të ardhmen.
* Përpos kësaj, për këtë problematikë kam shkruar edhe në gazetë me qëllim që ta jap kontributin tim për adresimin e këtij problemi me të cilin është i preokupuar opinioni publik në Kosovë.

Në fund, sa i përket përmendjes së ‘organeve përgjegjëse’ për shkeljen e ligjit, unë nuk merrem me këto punë. Unë e kam thënë në mënyrë konsistente (shumë herë edhe para emisionit) atë që është përcaktim ligjor, e që është se, dhënia e të drejtës ujore për shfrytëzim të ujit për qëllime afariste, përfshirë gjenerimin e energjisë, pa koncesion është shkelje e Ligjit për Ujëra. Këtë jo vetëm që e kam thënë në mënyrë konsistente, po kam tentuar që në kapacitetin tim prej Këshilltarit ta adresojë efektivisht. Përndryshe, moszbatimi i ligjit sigurisht që është problem dhe e cenon integritetin e Ministrisë, prandaj duhet të merret seriozisht nga MMPH, njësoj sikurse që preokupim primar duhet të jetë mbrojtja e mjedisit dhe resurseve ujore që janë përgjegjësi e kësaj Ministrie e jo avokimi për të drejtat e investitorëve dhe energjinë e ripërtëritshme.